РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/54-25

25. април 2025. године

Б е о г р а д

З А П И С Н И К

15. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. АПРИЛА 2025. ГОДИНЕ

Седница је почела у 12,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Драган Јовановић, Дејан Булатовић, Ивана Стаматовић, Радослав Милојичић, Милија Милетић, Дијана Радовић, Јожеф Тобиаш, Душан Никезић, Мирослав Алексић и Слободан Илић.

Седници је присуствовао заменик члана Одбора: Станислава Јаношевић (заменик Жике Гојковића).

Седници нису присуствовали чланови Одбора: Верољуб Матић, Горан Петковић, проф. др Бранимир Несторовић, др Ана Орег и Зоран Сандић, као ни њихови заменици.

Седници су присуствовали представници Министарства пољопривреде, шумарства и водопривреде: проф. др Драган Гламочић, министар, Марко Сарановац, шеф Кабинета и посебни саветник министра и Татјана Бранков, посебни саветник министра.

Одбор је већином гласова (10 за, 1 уздржан ) усвојио следећи:

Д н е в н и р е д

1. Реализација Закључка са седницe Одбора после Јавног слушања;
2. Стање у пољопривреди са посебним освртом на стање у воћарству.

Председник Одбора је предложио спајање расправе прве и друге тачке Дневног реда седнице Одбора. Одбор је једногласно (11 за) прихватио овај предлог.

Пре почетка расправе о тачкама дневног реда, усвојен је записник 14. седнице Одбора, која је одржана 4. марта 2025. године, у тексту у коме је и предложен. Записник је усвојен већином гласова (9 за, 1 уздржан, 1 није гласао).

Прва и друга тачка дневног реда – Реализација Закључка са седницe Одбора после Јавног слушања и Стање у пољопривреди са посебним освртом на стање у воћарству.

На почетку седнице, проф. др Драган Гламочић, министар, поручио је да се аграрна политика Србије мора градити на стручности и дијалогу, а не под притисцима. Већ сутра, 25. априла, биће расписан јавни позив за куповину трактора снаге до 60 kW, уз максималан износ подстицаја до милион динара по кориснику. За ову меру издвојено је 500 милиона динара. Убрзо се очекује и јавни позив за инвестиције у физичку имовину газдинстава. Такође, краткорочни циљеви Министарства су развој сточарства, посебно набавка приплодних грла током целе године, системска борба против афлатоксина у млеку и обезбеђивање поштеног и транспарентног декларисања хране. Рад на изменама правилника је у току, а посебан акценат ставља се на подршку домаћим производима и поверење потрошача у њихов квалитет. Затим, Стратешки циљеви Министарства су суверена производња и дигитална пољопривреда. Министар је као приоритете означио јачање домаће производње у секторима где Србија може бити конкурентна – свињарство, живинарство, органска производња и јунеће месо. Дигитализација пољопривреде је такође у фокусу – унапређење система еАграр, уклањање административних баријера, транспарентно информисање и боља искоришћеност ИПАРД фондова. Министарство ће појачати инспекцијски надзор како би спречило унос зараза као што је слинавка и шап, у светлу забрињавајуће епидемиолошке ситуације у Мађарској и Словачкој. Уједно, у току је израда прецизног календара јавних позива и нове Стратегије развоја пољопривреде. Када је у питању стање у воћарству министар је истакао да на временске услове не можемо утицати, али зато можемо утицати на адекватну противградну заштиту, те да ће они произвођачи који се нису адекватно заштитили имати већу штету и додао да су све културе страдале, а највише кајсија. Такође, министар је додао да Министарство увек има расписане јавне позиве за осигурање, али њих користе само они произвођачи који се налазе у ризичним подручјима, док се остали због високих цена осигурања ређе на то одлучују. Такође, Министарство има позиве и за стандардну подршку од климатских ризика и позвао чланове Одбора да уколико имају сазнања о новим системима заштите поделе информације са Министарством, како би се и ти системи уврстили у правилнике и били субвенционисани. Министар Гламочић је посебну пажњу посветио стању у Управи за аграрна плаћања и Управи за ветерину. Одлуке се више неће доносити да би се гасили протести. Биће резултат мишљења струке и реалних потреба. Сви заинтересовани – професори, инжењери, пољопривредници – биће укључени у креирање правца развоја српске пољопривреде. На крају, министар је позвао све актере да наставе сарадњу, уз нагласак да Министарство остаје отворено за предлоге, сугестије и критику – јер само уз транспарентност и системски приступ Србија може градити одрживу и профитабилну пољопривреду.

У дискусији су учествовали народни посланици: Маријан Ристичевић, Милија Милетић, Слободан Илић, Радослав Милојичић, Драган Јовановић, Мирослав Алексић, Ивана Стаматовић, Душан Никезић, Дејан Булатовић, Јожеф Тобиаш, Станислава Јаношевић и Дијана Радовић.

На крају седнице, Одбор је већином гласова (9 за, 1 није гласао) донео следећи:

З а к љ у ч а к

Одбор препоручује да се поштује Закључак Одбора од 18.07.2024. године, донет после Јавног слушања.

Одбор препоручује да наша биљна производња буде намењена нашем сточарству и нашој прерађивачкој индустрији, да подстицаји буду издашни за хектаре покривене воћем, поврћем и условним грлима.

Одбор препоручује инвестиције и сезонске интервенције у воћарство, укључујући и могућност репрограма због штете од мраза.

Пошто других питања и предлога није било, седница је закључена у 14,50 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Данка Јевтовић Маријан Ристичевић